CELEX: 52022DC0017
Language: el
Date: 2022-01-18
Title: Πρόταση ΣΥΣΤΑΣΗ ΤΟΥ ΣΥΜΒΟΥΛΙΟΥ σχετικά με τη δημιουργία γεφυρών για αποτελεσματική ευρωπαϊκή συνεργασία στον τομέα της τριτοβάθμιας εκπαίδευσης

ΕΥΡΩΠΑΪΚΗ ΕΠΙΤΡΟΠΗ
            Στρασβούργο, 18.1.2022
            COM(2022) 17 final
            2022/0008(NLE)
            
            Πρόταση
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με τη δημιουργία γεφυρών για αποτελεσματική ευρωπαϊκή συνεργασία στον τομέα της τριτοβάθμιας εκπαίδευσης
            (Κείμενο που παρουσιάζει ενδιαφέρον για τον ΕΟΧ)
            {SWD(2022) 6}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η επίτευξη του Ευρωπαϊκού Χώρου Εκπαίδευσης έως το 2025 συνεπάγεται τη δημιουργία ενός ευρωπαϊκού χώρου μάθησης προς όφελος όλων των εκπαιδευομένων, των πανεπιστημιακών και του λοιπού εκπαιδευτικού προσωπικού, ο οποίος θα τους παρέχει τη δυνατότητα να κυκλοφορούν ελεύθερα για σπουδές και εργασία σε ολόκληρη την ΕΕ. Για τον σκοπό αυτόν, πρέπει τα ευρωπαϊκά ιδρύματα τριτοβάθμιας εκπαίδευσης να είναι σε θέση να συνεργάζονται στενότερα και βαθύτερα. Η περαιτέρω υλοποίηση του Ευρωπαϊκού Χώρου Έρευνας συνεπάγεται την ενίσχυση της κινητικότητας των ερευνητών και της ροής της γνώσης, την παροχή κινήτρων για επενδύσεις στην έρευνα και την καινοτομία και την ενίσχυση της διακρατικής συνεργασίας τόσο μεταξύ των ιδρυμάτων τριτοβάθμιας εκπαίδευσης όσο και με τις επιχειρήσεις και άλλους φορείς έρευνας και καινοτομίας στα οικοσυστήματά τους. Η διακρατική συνεργασία ενισχύει τη συμμετοχικότητα, την αριστεία, την πολυμορφία, την ελκυστικότητα και την παγκόσμια ανταγωνιστικότητα της ευρωπαϊκής τριτοβάθμιας εκπαίδευσης. Συμβάλλει στην ισότητα και στην απαγόρευση των διακρίσεων, στην επίλυση των προκλήσεων που αντιμετωπίζει η Ευρώπη όσον αφορά την κλιματική αλλαγή, τον ψηφιακό μετασχηματισμό και τη γήρανση του πληθυσμού, στον εφοδιασμό των εκπαιδευομένων με σχετικές δεξιότητες και γνώσεις, καθώς και στην ανάπτυξη ανθεκτικότητας και στην ανάκαμψη. Η διακρατική συνεργασία θα τονώσει τον ρόλο των ιδρυμάτων τριτοβάθμιας εκπαίδευσης στην παγκόσμια σκηνή, μετατρέποντας την Ευρώπη σε ρυθμιστή της αποτελεσματικής και αποδοτικής επίλυσης των παγκόσμιων προκλήσεων, σε παγκόσμια πηγή έμπνευσης και σε ελκυστικό προορισμό για τους φοιτητές, τους πανεπιστημιακούς και τους ερευνητές.
               
               
                  Η τρέχουσα πρωτοβουλία βασίζεται σε έργο που έχει ήδη επιτελεστεί σε επίπεδο ΕΕ. Σε συνέχεια των συμπερασμάτων του Ευρωπαϊκού Συμβουλίου του 2017
                     1
                  , με τα οποία τα κράτη μέλη, το Συμβούλιο και η Ευρωπαϊκή Επιτροπή κλήθηκαν να προωθήσουν το έργο για την ενίσχυση των στρατηγικών συμπράξεων μεταξύ ιδρυμάτων τριτοβάθμιας εκπαίδευσης σε ολόκληρη την ΕΕ, η Επιτροπή δρομολόγησε το 2019 την πιλοτική εφαρμογή 41 συμμαχιών ευρωπαϊκών πανεπιστημίων στο πλαίσιο του προγράμματος Erasmus+, η οποία συμπληρώθηκε από το πρόγραμμα «Ορίζων 2020» όσον αφορά τη διάσταση της έρευνας και της καινοτομίας. Στόχος ήταν η πιλοτική εφαρμογή μακροπρόθεσμης διαρθρωτικής, συστημικής και βιώσιμης συνεργασίας μεταξύ περισσότερων από 280 διαφορετικών ιδρυμάτων τριτοβάθμιας εκπαίδευσης από όλα τα μέρη της Ευρώπης, τα οποία επελέγησαν στο πλαίσιο των δύο πρώτων προσκλήσεων υποβολής προτάσεων. Τα πρώτα διδάγματα από αυτήν την πιλοτική λειτουργία έδειξαν ότι υπάρχουν οφέλη και, παράλληλα, επισήμαναν ορισμένες προκλήσεις, όπως δυσκολίες που συνδέονται με την υλοποίηση κοινών διακρατικών εκπαιδευτικών δραστηριοτήτων και προγραμμάτων σε όλα τα επίπεδα, συμπεριλαμβανομένων ασύμβατων απαιτήσεων που εμποδίζουν την απονομή κοινών πτυχίων, μεταξύ των οποίων ενός κοινού ευρωπαϊκού πτυχίου, ή η έλλειψη νομικού καταστατικού των συμμαχιών ιδρυμάτων τριτοβάθμιας εκπαίδευσης, η οποία τις εμποδίζει να συγκεντρώνουν αποτελεσματικά πόρους, να χρησιμοποιούν από κοινού υποδομές ή να μεταφέρουν τεχνολογία. Η παρούσα σύσταση του Συμβουλίου σχετικά με τη δημιουργία γεφυρών για αποτελεσματική ευρωπαϊκή συνεργασία στον τομέα της τριτοβάθμιας εκπαίδευσης αποτελεί ένα πρώτο βήμα για την αντιμετώπιση αυτών των προκλήσεων, με στόχο να δοθεί σε όλα τα ιδρύματα τριτοβάθμιας εκπαίδευσης στην Ευρώπη, τους εκπαιδευόμενους, το προσωπικό και τους ερευνητές σε αυτά η δυνατότητα να επωφεληθούν από την απλουστευμένη διακρατική συνεργασία.
               
               
                  Η παρούσα σύσταση του Συμβουλίου αποτελεί μέρος της «δέσμης μέτρων για την τριτοβάθμια εκπαίδευση» που ανακοινώθηκε στο πρόγραμμα εργασίας της Επιτροπής για το 2022 στο πλαίσιο της πρωταρχικής φιλοδοξίας «Προώθηση του ευρωπαϊκού τρόπου ζωής μας», σε συνδυασμό με την ανακοίνωση της Επιτροπής σχετικά με μια ευρωπαϊκή στρατηγική για τα πανεπιστήμια. Ενώ η στρατηγική καθορίζει ένα όραμα για τον μετασχηματισμό του τομέα της τριτοβάθμιας εκπαίδευσης σε ολόκληρη την Ευρώπη, η σύσταση αποτελεί το πρώτο βήμα μιας βαθμιαίας προσέγγισης προς βαθύτερη, πιο βιώσιμη και αποτελεσματικότερη διακρατική συνεργασία. Η στρατηγική και η σύσταση διευρύνουν τις ευκαιρίες για καινοτόμο διακρατική συνεργασία στον τομέα της τριτοβάθμιας εκπαίδευσης, δεδομένου ότι η σύσφιγξη της συνεργασίας είναι απαραίτητη ώστε η ΕΕ να εδραιώσει τον ρόλο της ως παγκόσμιου παράγοντα. Κατά συνέπεια, είναι αναγκαία μια συνένωση δυνάμεων μέσω βαθύτερης συνεργασίας.
               
            
            
               1)Διαρθρωτικά και επιχειρησιακά ζητήματα που πρέπει να αντιμετωπιστούν με την προτεινόμενη σύσταση του Συμβουλίου ώστε να καταστεί δυνατή η εμβάθυνση της διακρατικής συνεργασίας
            
            
               Η κατάρτιση νομικού καταστατικού για τις συμμαχίες ιδρυμάτων τριτοβάθμιας εκπαίδευσης θα διευκόλυνε την προσπέλαση, την κοινή χρήση και τη συγκέντρωση κοινών πόρων —όπως οικονομικών, ανθρώπινων, ψηφιακών και φυσικών πόρων καθώς και υπηρεσιών. Η έλλειψη ενός τέτοιου καταστατικού δυσχεραίνει την εμβάθυνση της συνεργασίας μεταξύ των ιδρυμάτων τριτοβάθμιας εκπαίδευσης και περιορίζει την ανταγωνιστικότητά τους.
            
            
               Η χορήγηση κοινών πτυχίων παρεμποδίζεται από ασύμβατες απαιτήσεις για την υλοποίηση κοινών διακρατικών εκπαιδευτικών δραστηριοτήτων και προγραμμάτων, όπως διαφορές στη βαθμολόγηση και την κατανομή ακαδημαϊκών μονάδων, ακόμη και όταν ακολουθείται το ευρωπαϊκό σύστημα μεταφοράς και συσσώρευσης ακαδημαϊκών μονάδων (ECTS), προγράμματα σπουδών με διαφορετικές ελάχιστες ή μέγιστες ακαδημαϊκές μονάδες ECTS ανά κύκλο μαθημάτων και οι διαφορετικές μορφές αυτονομίας των ιδρυμάτων. Η επίλυση αυτών των νομικών και διοικητικών προκλήσεων είναι απαραίτητη για την υποστήριξη μιας φιλόδοξης και βαθύτερης διακρατικής συνεργασίας. Θα αποτελέσει εφαλτήριο για μια προοδευτική προσέγγιση προς την καθιέρωση ενός κοινού ευρωπαϊκού πτυχίου που θα καλύπτει όλα τα επίπεδα (προπτυχιακό, μεταπτυχιακό και διδακτορικό επίπεδο και ευκαιρίες διά βίου μάθησης).
            
            
               Η έλλειψη καθοδήγησης, ψηφιοποίησης και απλούστευσης των διαδικασιών δυσχεραίνει την ενσωμάτωση περισσότερων ευκαιριών κινητικότητας των εκπαιδευομένων σε διακρατικά κοινά προγράμματα. Η πρωτοβουλία για την ευρωπαϊκή φοιτητική ταυτότητα διευκολύνει τους φοιτητές να σπουδάσουν και να καταρτιστούν σε περισσότερα από ένα ιδρύματα. Η αξία της κινητικότητας των πανεπιστημιακών, των ερευνητών και του επαγγελματικού προσωπικού δεν αναγνωρίζεται επαρκώς κατά την εξέλιξη της σταδιοδρομίας τους.
            
            
               Η έλλειψη βιώσιμης μακροπρόθεσμης χρηματοδότησης για διακρατική θεσμική συνεργασία εμποδίζει την εξέλιξη και τον ριζικό μετασχηματισμό τους σε όλες τις αποστολές τους. Μια πιο μακροπρόθεσμη προοπτική αναμένεται να προσφέρει καλύτερες ευκαιρίες για ανάπτυξη ικανοτήτων και βιώσιμων συμμαχιών, προκειμένου να επιτευχθεί το σχεδιαζόμενο επίπεδο φιλοδοξίας. Αυτό θα είναι πιο εύκολο με τη κατάρτιση νομικού καταστατικού που θα παρέχει στις συμμαχίες τη δυνατότητα να συγκεντρώνουν πόρους και να προωθούν συνέργειες μεταξύ περιφερειακών, εθνικών και ευρωπαϊκών χρηματοδοτικών μέσων και ευκαιριών.
            
            
               Σε χώρες όπου η εξωτερική διασφάλιση της ποιότητας και η διαπίστευση βασίζονται κατά κύριο λόγο σε προγράμματα, η ευρωπαϊκή προσέγγιση για τη διασφάλιση της ποιότητας των κοινών προγραμμάτων εξακολουθεί να εφαρμόζεται ανεπαρκώς σε όλα τα κράτη μέλη, με αποτέλεσμα να παρεμποδίζεται η δημιουργία και η διαπίστευση κοινών εκπαιδευτικών προγραμμάτων σύντομου κύκλου και σε προπτυχιακό, μεταπτυχιακό και διδακτορικό επίπεδο. Κατά συνέπεια, οι εξωτερικές διαδικασίες διασφάλισης της ποιότητας που εφαρμόζονται για κοινά προγράμματα είναι ενδεχομένως διαφορετικές σε κάθε συμμετέχουσα χώρα, με διαφορετικούς εθνικούς κανόνες που δημιουργούν διοικητικό φόρτο και εμποδίζουν την εφαρμογή καινοτόμων διεπιστημονικών παιδαγωγικών μεθόδων στις διάφορες χώρες. Παράλληλα, οι χώρες με εξωτερική διασφάλιση της ποιότητας σε επίπεδο ιδρυμάτων μπορούν να καταρτίζουν με μεγαλύτερη ευκολία διακρατικά κοινά προγράμματα.
            
            
               Η έλλειψη διαλειτουργικότητας μεταξύ των ψηφιακών υποδομών των ιδρυμάτων τριτοβάθμιας εκπαίδευσης σε ολόκληρη την ΕΕ δυσχεραίνει τη δημιουργία ευρωπαϊκών (εικονικών) διαπανεπιστημιακών πανεπιστημιουπόλεων και πλατφορμών για κοινές ψηφιακές ή μικτές δραστηριότητες. Τα βαθύτερα αίτια του προβλήματος είναι η ανομοιογένεια όσον αφορά την ικανότητα και τους πόρους που διαθέτουν σε μεμονωμένο επίπεδο τα ιδρύματα τριτοβάθμιας εκπαίδευσης για την ανάπτυξη τέτοιων ψηφιακών υποδομών και την πρόσβαση σε αυτές, κάτι που περιορίζει τη δυνατότητα συνεργατικής μάθησης και διδασκαλίας μέσω διαδικτύου. Η λύση θα ήταν να καταβληθούν προσπάθειες για τη δημιουργία κοινών διαλειτουργικών ψηφιακών υποδομών και λύσεων, με τη βοήθεια ιδρυμάτων που παρέχουν σε όλους αμοιβαία πρόσβαση σε υποδομές, υπηρεσίες και κατάρτιση
                  2
               .
            
            
               Τα εθνικά νομοθετικά πλαίσια που διέπουν την αξιολόγηση ενιαίων γνωστικών πεδίων παρακωλύουν την ανάπτυξη διεπιστημονικών θεματικών ενοτήτων, ιδίως κατά τον σχεδιασμό διακρατικών κοινών πτυχίων. Παρότι σημαντικός στόχος των συμμαχιών ευρωπαϊκών πανεπιστημίων είναι να λειτουργούν μέσω προσεγγίσεων που βασίζονται σε προκλήσεις, προκειμένου να αντιμετωπίζουν με διεπιστημονικό τρόπο τις κοινωνικές προκλήσεις, τα εθνικά πλαίσια συχνά εμποδίζουν τις συμμαχίες να προωθήσουν αυτές τις προσεγγίσεις.
            
            
               Η ύπαρξη ενός οργανωτικού πλαισίου διακυβέρνησης το οποίο προβλέπει τη συμμετοχή των φοιτητών και του προσωπικού στις αποφάσεις που επηρεάζουν το περιβάλλον μάθησης και εργασίας τους καθιστά δυνατή τη βαθιά και φιλόδοξη διακρατική συνεργασία και προωθεί την ουσιαστική συμβολή της τριτοβάθμιας εκπαίδευσης στην ανάπτυξη και τη βιωσιμότητα των οικοσυστημάτων τους. Οι δομές διακυβέρνησης των ιδρυμάτων και οι πρακτικές διαχείρισης των διακρατικών συμμαχιών θα μπορούσαν να ωφεληθούν από την πιο ενεργό συμμετοχή των εκπαιδευομένων, των πανεπιστημιακών, των ερευνητών και του επαγγελματικού προσωπικού, ώστε να ανταποκρίνονται καλύτερα στις ανάγκες τους και να καθιστούν δυνατή τη διάδοση καινοτόμων πρακτικών που αναπτύσσονται μέσω της διακρατικής συνεργασίας και διαδίδονται εντός των ιδρυμάτων. Επί του παρόντος, οι δομές αυτές συχνά δεν αντικατοπτρίζουν τον κοινωνικό ιστό ούτε την πολυμορφία εμπειριών και ιδεών.
            
            
               Οι κοινές αξίες του ευρωπαϊκού τρόπου ζωής μας παρέχουν το απαραίτητο υπόβαθρο διακρατικής συνεργασίας ως βάση για την ανάπτυξη ποιοτικής μάθησης, διδασκαλίας και έρευνας. Η διακρατική συνεργασία ενισχύει την ακαδημαϊκή κουλτούρα και συμβάλλει στην ενίσχυση των δημοκρατικών κοινωνιών. Αντιθέτως, όταν δεν γίνονται σεβαστές οι θεμελιώδεις αξίες, η μάθηση, η διδασκαλία και η έρευνα αποδυναμώνονται, κάτι που υπονομεύει την εμβάθυνση της διακρατικής συνεργασίας. Η ανεπαρκής αυτονομία περιορίζει τις επιλογές των ιδρυμάτων τριτοβάθμιας εκπαίδευσης όσον αφορά τη σύναψη διακρατικών συμφωνιών, την επί ίσοις όροις συνεισφορά τους μαζί με τους εταίρους, την παροχή συγχρηματοδότησης και την επαρκή στελέχωσή τους για την εφαρμογή αυτών των συμφωνιών. Συνεπώς, η αυτονομία σε θέματα διακυβέρνησης και διοίκησης αποτελεί κρίσιμη προϋπόθεση για την πραγματοποίηση μιας αποτελεσματικής διακρατικής συνεργασίας.
            
            
               2)Στόχοι της προτεινόμενης σύστασης του Συμβουλίου
            
            
               Σε ένα απαιτητικό και άκρως ανταγωνιστικό παγκόσμιο περιβάλλον, η συνένωση δυνάμεων θα ενδυναμώσει τον ευρωπαϊκό τομέα τριτοβάθμιας εκπαίδευσης και θα εδραιώσει την παγκόσμια ελκυστικότητα και την ανταγωνιστικότητά του. Στο πλαίσιο της αντιμετώπισης των κοινών προκλήσεων και, ιδίως, της διττής ψηφιακής και πράσινης μετάβασης, σε ευρωπαϊκό επίπεδο, η εντατικοποίηση της διακρατικής συνεργασίας συμβάλλει στην αξιοποίηση του δυναμικού όλων των διαθέσιμων πόρων, με τη συμμετοχή διαφόρων τύπων ιδρυμάτων τριτοβάθμιας εκπαίδευσης με συμπληρωματικές εκπαιδευτικές και ερευνητικές ικανότητες και πλεονεκτήματα. Η εξεύρεση εποικοδομητικών λύσεων για την αντιμετώπιση πολύπλοκων πολυδιάστατων προκλήσεων απαιτεί χρόνο και προσπάθειες σε όλα τα επίπεδα. Η παρούσα σύσταση του Συμβουλίου αποτελεί ένα πρώτο βήμα για την αντιμετώπιση διαρθρωτικών και επιχειρησιακών ζητημάτων που εμποδίζουν τη βαθύτερη και πιο φιλόδοξη διακρατική θεσμική συνεργασία, ώστε να καθίσταται δυνατή η απρόσκοπτη άσκηση της ελευθερίας του συνεταιρίζεσθαι. Με την κατάρτιση νομικού καταστατικού οι συμμαχίες ιδρυμάτων τριτοβάθμιας εκπαίδευσης θα έχουν τη δυνατότητα να συγκεντρώνουν πόρους, ικανότητες και τα δυνατά τους σημεία. Με το κοινό ευρωπαϊκό πτυχίο θα αναγνωρίζεται η αξία των διακρατικών εμπειριών στον τίτλο σπουδών τριτοβάθμιας εκπαίδευσης που αποκτούν οι φοιτητές και θα μειωθεί η γραφειοκρατία για την υλοποίηση κοινών προγραμμάτων. H γενικευμένη χρήση της πρωτοβουλίας για την ευρωπαϊκή φοιτητική ταυτότητα, η οποία θα τεθεί έως τα μέσα του 2024 στη διάθεση όλων των μετακινούμενων φοιτητών σε όλα τα ιδρύματα τριτοβάθμιας εκπαίδευσης στην Ευρώπη, θα διευκολύνει την κινητικότητα σε όλα τα επίπεδα. Αυτά τα καινοτόμα μέσα θα λειτουργήσουν συνδυαστικά και αναμένεται να διαμορφώσουν μια ευρωπαϊκή ταυτότητα, αναβαθμίζοντας το επίπεδο διακρατικής συνεργασίας και καλλιεργώντας μια ισχυρή ευρωπαϊκή συνείδηση. Η δημιουργία γεφυρών για μια πιο συστημική, διαρθρωτική και βιώσιμη διακρατική συνεργασία σε θεσμικό επίπεδο είναι καθοριστικής σημασίας για την επιτάχυνση του μετασχηματισμού των ιδρυμάτων τριτοβάθμιας εκπαίδευσης σε όλες τις αποστολές τους στους τομείς της εκπαίδευσης, της έρευνας, της καινοτομίας και της παροχής υπηρεσιών στην κοινωνία και μπορεί να συμβάλει στην αντιμετώπιση των ευρωπαϊκών και παγκόσμιων προκλήσεων.
            
            
               •Συνέπεια με τις ισχύουσες διατάξεις στον τομέα πολιτικής
            
         
         
            
               Η ανακοίνωση της Επιτροπής σχετικά με μια ευρωπαϊκή στρατηγική για τα πανεπιστήμια
                  3
                αποσκοπεί στη δημιουργία μιας γνήσιας ευρωπαϊκής διάστασης στην τριτοβάθμια εκπαίδευση και την έρευνα. Στην ανακοίνωση της Επιτροπής σχετικά με την υλοποίηση του Ευρωπαϊκού Χώρου Εκπαίδευσης έως το 2025
                  4
                γίνεται έκκληση για ένα «διασυνοριακό πλαίσιο πολιτικής που καθιστά δυνατή την απρόσκοπτη και φιλόδοξη διακρατική συνεργασία μεταξύ των ιδρυμάτων τριτοβάθμιας εκπαίδευσης». Στο ψήφισμα του Συμβουλίου περί στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού (2021-2030)
                  5
                ζητείται «ενθάρρυνση στενότερης και βαθύτερης συνεργασίας (...), η οποία θα δώσει τη δυνατότητα σε συμμαχίες ιδρυμάτων τριτοβάθμιας εκπαίδευσης, όπως εκείνες στο πλαίσιο της πρωτοβουλίας σχετικά με τα δίκτυα ευρωπαϊκών πανεπιστημίων, να αξιοποιήσουν τα πλεονεκτήματά τους και να συμβάλουν στον μετασχηματισμό της τριτοβάθμιας εκπαίδευσης». Στα συμπεράσματα του Συμβουλίου σχετικά με την πρωτοβουλία για τα ευρωπαϊκά πανεπιστήμια
                  6
                τα κράτη μέλη καλούνται να συνεργαστούν για να εντοπίσουν και να άρουν τα εμπόδια στον δρόμο προς πιο συμβατά συστήματα τριτοβάθμιας εκπαίδευσης. Στο υπουργικό ανακοινωθέν της Ρώμης για τον Ευρωπαϊκό Χώρο Τριτοβάθμιας Εκπαίδευσης
                  7
                διατυπώνεται η δέσμευση για διευκόλυνση και ενίσχυση της βαθύτερης συνεργασίας. Στη σύσταση του Συμβουλίου σχετικά με την προαγωγή της αυτόματης αμοιβαίας αναγνώρισης των τίτλων τριτοβάθμιας εκπαίδευσης και ανώτερης δευτεροβάθμιας εκπαίδευσης και κατάρτισης, καθώς και των αποτελεσμάτων περιόδων μάθησης στο εξωτερικό
                  8
                γίνεται έκκληση για προώθηση της συνεργασίας των κρατών μελών. Η ανακοίνωση της Επιτροπής σχετικά με έναν νέο ΕΧΕ για την έρευνα και την καινοτομία
                  9
                αναφέρει ότι η ανάπτυξη κοινών στρατηγικών έρευνας και καινοτομίας (Ε&Κ) και η κοινή χρήση ικανοτήτων και πόρων παρέχουν στον ευρωπαϊκό τομέα τριτοβάθμιας εκπαίδευσης τη δυνατότητα να ανταποκριθεί στις προκλήσεις της Ευρώπης. Η σύσταση του Συμβουλίου σχετικά με ένα σύμφωνο για την Έρευνα και την Καινοτομία στην Ευρώπη
                  10
                στηρίζει τη συνεργασία και τις συνέργειες μεταξύ του Ευρωπαϊκού Χώρου Έρευνας και του Ευρωπαϊκού Χώρου Τριτοβάθμιας Εκπαίδευσης. Η ανακοίνωση της Επιτροπής για την παγκόσμια προσέγγιση στην έρευνα και την καινοτομία
                  11
                ενθαρρύνει τη διασυνοριακή συνεργασία σε πρωτοφανή κλίμακα με στόχο την ανάπτυξη καινοτόμων λύσεων για την επίτευξη δίκαιης πράσινης και ψηφιακής μετάβασης. Το σχέδιο δράσης για τον ευρωπαϊκό πυλώνα κοινωνικών δικαιωμάτων
                  12
                αποσκοπεί στο «να απελευθερωθεί το πλήρες δυναμικό των ιδρυμάτων τριτοβάθμιας εκπαίδευσης, με στόχο μια ανάκαμψη προσανατολισμένη προς τη βιώσιμη, πράσινη και ψηφιακή μετάβαση χωρίς αποκλεισμούς», με την υποστήριξη του ευρωπαϊκού θεματολογίου δεξιοτήτων
                  13
               .
            
            
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα σύσταση του Συμβουλίου προωθεί την αποτελεσματική διακρατική συνεργασία και παρέχει στα ιδρύματα τριτοβάθμιας εκπαίδευσης τη δυνατότητα να διαδραματίσουν τον καθοριστικό ρόλο τους στην υλοποίηση της Πράσινης Συμφωνίας, της ψηφιακής δεκαετίας, της βιώσιμης ανάπτυξης, της ανάκαμψης, καθώς και στην ενίσχυση της θέσης της Ευρώπης στον κόσμο.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η προτεινόμενη σύσταση του Συμβουλίου βασίζεται στα άρθρα 165 και 166 της Συνθήκης για τη λειτουργία της Ευρωπαϊκής Ένωσης (ΣΛΕΕ)
                     14
                  . Το άρθρο 165 παράγραφος 1 της ΣΛΕΕ ορίζει ότι η Ευρωπαϊκή Ένωση «συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση των εκπαιδευτικών συστημάτων τους». Το άρθρο 165 παράγραφος 2 της ΣΛΕΕ διευκρινίζει περαιτέρω ότι η δράση της Ένωσης στον τομέα της παιδείας έχει ως στόχο «να αναπτύσσει την ευρωπαϊκή διάσταση της παιδείας», «να προωθεί τη συνεργασία μεταξύ εκπαιδευτικών ιδρυμάτων» και «να ευνοεί την κινητικότητα φοιτητών και εκπαιδευτικών, μεταξύ άλλων και μέσω της ακαδημαϊκής αναγνώρισης διπλωμάτων και περιόδων σπουδών». Το άρθρο 166 παράγραφος 1 της ΣΛΕΕ ορίζει ότι η Ένωση εφαρμόζει πολιτική επαγγελματικής εκπαίδευσης. Το άρθρο 166 παράγραφος 2 της ΣΛΕΕ αναφέρει ότι η δράση της Ένωσης έχει ως στόχο «να τονώνει τη συνεργασία μεταξύ εκπαιδευτικών ιδρυμάτων και επιχειρήσεων στον τομέα της κατάρτισης». Η παρούσα πρόταση σέβεται πλήρως την αρμοδιότητα των κρατών μελών για την οργάνωση των συστημάτων εκπαίδευσης και κατάρτισης (συμπεριλαμβανομένου του περιεχομένου της διδασκαλίας και της πολιτιστικής και γλωσσικής πολυμορφίας τους), κάτι που αντικατοπτρίζει τον συμπληρωματικό και υποστηρικτικό ρόλο της ΕΕ και τον εθελοντικό χαρακτήρα της ευρωπαϊκής συνεργασίας στα εν λόγω συστήματα. Η πρωτοβουλία συνάδει επίσης με την κοινή αρμοδιότητα στον τομέα της έρευνας. Η πρωτοβουλία δεν προτείνει επέκταση της κανονιστικής εξουσίας της ΕΕ ή δεσμευτικές υποχρεώσεις στα κράτη μέλη, τα οποία θα αποφασίσουν, σύμφωνα με τις εθνικές τους περιστάσεις, τον τρόπο εφαρμογής της παρούσας σύστασης του Συμβουλίου.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η παρούσα πρόταση συνάδει με την αρχή της επικουρικότητας, όπως προβλέπεται στο άρθρο 5 παράγραφος 3 της Συνθήκης για την Ευρωπαϊκή Ένωση (ΣΕΕ). Σκοπός της πρότασης είναι να στηρίξει και να ενισχύσει τη διακρατική συνεργασία στον τομέα της τριτοβάθμιας εκπαίδευσης, με πλήρη σεβασμό της αρχής της επικουρικότητας, καθώς διασφαλίζει την ικανότητα των κρατών μελών να λαμβάνουν ανεξάρτητες νομοθετικές αποφάσεις και να εφαρμόζουν μέτρα που αποσκοπούν στην προαγωγή της βαθύτερης συνεργασίας μεταξύ των ιδρυμάτων τριτοβάθμιας εκπαίδευσης. Παρά την αρμοδιότητα των κρατών μελών, η νομοθεσία για τον σχεδιασμό, την οργάνωση και το περιεχόμενο της διδασκαλίας και της μάθησης, τα ζητήματα διακρατικής συνεργασίας αντιμετωπίζονται εκ φύσεως πιο αποτελεσματικά σε επίπεδο ΕΕ. Λόγω της φύσης, της κλίμακας και των αποτελεσμάτων, τα προτεινόμενα μέτρα μπορούν να επιτευχθούν καλύτερα μέσω κοινής δράσης σε επίπεδο Ένωσης.
               
            
            
               •Αναλογικότητα
            
            
               
                  Η παρούσα πρόταση συνάδει με την αρχή της αναλογικότητας, όπως προβλέπεται στο άρθρο 5 παράγραφος 4 της ΣΕΕ. Ούτε το περιεχόμενο ούτε η μορφή της παρούσας προτεινόμενης σύστασης του Συμβουλίου υπερβαίνει τα απαιτούμενα για την επίτευξη των στόχων της. Οι προτεινόμενες δράσεις είναι ανάλογες προς τους επιδιωκόμενους στόχους, καθώς σέβονται τις πρακτικές των κρατών μελών και την πολυμορφία των συστημάτων. Τυχόν δεσμεύσεις που αναλαμβάνουν τα κράτη μέλη είναι εθελοντικής φύσης και κάθε κράτος μέλος παραμένει ελεύθερο να αποφασίσει ποια προσέγγιση θα ακολουθήσει για την εκπλήρωση των δεσμεύσεων. Επιπλέον, η παρούσα πρωτοβουλία εφαρμόζει τη ΣΛΕΕ, σύμφωνα με την οποία «Η Ένωση συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ των κρατών μελών» (άρθρο 165 παράγραφος 1). Η προστιθέμενη αξία της δράσης σε επίπεδο ΕΕ έγκειται στη διευκόλυνση και την προαγωγή της βαθύτερης διακρατικής συνεργασίας μεταξύ ιδρυμάτων τριτοβάθμιας εκπαίδευσης από διάφορα κράτη μέλη, στη βελτίωση της λειτουργίας του τομέα της τριτοβάθμιας εκπαίδευσης σε ολόκληρη την ΕΕ και στην αύξηση της ελκυστικότητας και της ανταγωνιστικότητάς του σε παγκόσμιο επίπεδο.
               
            
            
               •Επιλογή της νομικής πράξης
            
            
               
                  Για την επίτευξη των προαναφερθέντων στόχων, το άρθρο 165 παράγραφος 4 και το άρθρο 166 παράγραφος 4 της ΣΛΕΕ προβλέπουν τη διατύπωση συστάσεων από το Συμβούλιο μετά από πρόταση της Επιτροπής. Η σύσταση του Συμβουλίου αποτελεί κατάλληλο μέσο στον τομέα της εκπαίδευσης και της κατάρτισης, όπου η ΕΕ έχει υποστηρικτική αρμοδιότητα. Πρόκειται για ένα μέσο που χρησιμοποιείται συχνά για την ανάληψη δράσης της ΕΕ στον συγκεκριμένο τομέα. Ως νομική πράξη, η σύσταση του Συμβουλίου αντικατοπτρίζει τη δέσμευση των κρατών μελών να εφαρμόσουν τα μέτρα που περιλαμβάνονται σε αυτήν και παρέχει ισχυρή πολιτική βάση για συνεργασία στον εν λόγω τομέα, ενώ παράλληλα σέβεται πλήρως την εξουσία των κρατών μελών.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Τα τελευταία χρόνια πραγματοποιήθηκαν πολυάριθμες δραστηριότητες διαβούλευσης σχετικά με τον μετασχηματισμό της τριτοβάθμιας εκπαίδευσης, την πρωτοβουλία για τα ευρωπαϊκά πανεπιστήμια, την ανακοίνωση για τον Ευρωπαϊκό Χώρο Εκπαίδευσης και την ανακοίνωση για τον Ευρωπαϊκό Χώρο Έρευνας. Δεδομένου του ευρέος πεδίου και του εκτεταμένου χαρακτήρα αυτών των προηγούμενων διαβουλεύσεων και των συνεχών επαφών με τα ενδιαφερόμενα μέρη και λαμβανομένης υπόψη της ανάγκης να αποφευχθεί η κόπωση όσον αφορά τις διαβουλεύσεις, για τους σκοπούς της παρούσας σύστασης του Συμβουλίου συγκεντρώθηκαν πρόσθετα ειδικά στοιχεία μέσω στοχευμένων διαβουλεύσεων με τα κράτη μέλη, τα ενδιαφερόμενα μέρη (π.χ. κεντρικές πανεπιστημιακές οργανώσεις, φοιτητικές οργανώσεις, διασκέψεις πρυτάνεων, κοινωνικούς εταίρους στην τριτοβάθμια εκπαίδευση, δημόσιες αρχές) και συμμαχίες ευρωπαϊκών πανεπιστημίων: 4 διαδικτυακές στοχευμένες διαβουλεύσεις υψηλού επιπέδου με την κοινότητα της τριτοβάθμιας εκπαίδευσης που διοργανώθηκαν από τον αντιπρόεδρο κ. Σχοινά και την επίτροπο κ. Gabriel τον Ιούλιο και τον Σεπτέμβριο του 2020 και τον Απρίλιο και τον Ιούνιο του 2021 σχετικά με τον μετασχηματισμό της τριτοβάθμιας εκπαίδευσης και τη διακρατική συνεργασία· συσκέψεις τον Νοέμβριο του 2020, τον Απρίλιο και τον Σεπτέμβριο του 2021 των γενικών διευθυντών για την τριτοβάθμια εκπαίδευση σχετικά με τις συμμαχίες των ευρωπαϊκών πανεπιστημίων, τις προκλήσεις για την αξιοποίηση του πλήρους δυναμικού τους και τη σημασία της συνεργασίας μεταξύ του τομέα της τριτοβάθμιας εκπαίδευσης, των κρατών μελών και της Επιτροπής, με σκοπό την αντιμετώπιση αυτών των προκλήσεων, βάσει της εφαρμογής των υφιστάμενων εργαλείων διαφάνειας της διαδικασίας της Μπολόνια. Ακολούθησαν διαβουλεύσεις στην κοινή εκδήλωση της 4ης Νοεμβρίου 2020 με τους γενικούς διευθυντές για την τριτοβάθμια εκπαίδευση και τους πρυτάνεις των ευρωπαϊκών πανεπιστημίων. Σε διάφορες συνεχείς διμερείς και κοινές συσκέψεις διαβούλευσης με συντονιστές και εκπροσώπους φοιτητών των συμμαχιών ευρωπαϊκών πανεπιστημίων επισημάνθηκαν οι ανάγκες και τα διδάγματα που αντλήθηκαν όσον αφορά τον μετασχηματισμό της τριτοβάθμιας εκπαίδευσης και τη διακρατική συνεργασία, κατά τη διάρκεια των 5 συσκέψεων με την ειδική ομάδα εμπειρογνωμόνων που αποτελείται από εκπροσώπους των κρατών μελών, τους συντονιστές των ευρωπαϊκών πανεπιστημίων και τα ενδιαφερόμενα μέρη. Τον Ιούλιο του 2021 πραγματοποιήθηκε κοινή σύσκεψη με τις τρεις ομάδες. Τον Ιούλιο του 2021 πραγματοποιήθηκαν στοχευμένες συσκέψεις διαβούλευσης υψηλού επιπέδου με μέλη της Επιτροπής των Περιφερειών και της Ευρωπαϊκής Οικονομικής και Κοινωνικής Επιτροπής. Τον Σεπτέμβριο του 2021 πραγματοποιήθηκε συνάντηση με πανεπιστημιακά και φοιτητικά δίκτυα.
               
            
            
               •Συλλογή και χρήση εμπειρογνωσίας
            
            
               
                  Η πρόταση βασίζεται επίσης σε εκθέσεις και μελέτες σχετικά με: τα εθνικά συστήματα διδάκτρων και στήριξης φοιτητών στην ευρωπαϊκή τριτοβάθμια εκπαίδευση· τον αντίκτυπο των συστημάτων εισαγωγής στα αποτελέσματα της τριτοβάθμιας εκπαίδευσης· την υλοποίηση κοινών πτυχίων στο πλαίσιο του προγράμματος Erasmus Mundus· την εφαρμογή της διαδικασίας της Μπολόνια· τη διεθνοποίηση του ακαδημαϊκού προσωπικού· την εθνική εφαρμογή της ευρωπαϊκής προσέγγισης για τη διασφάλιση της ποιότητας των κοινών προγραμμάτων· τον αντίκτυπο του σκέλους για την τριτοβάθμια εκπαίδευση στο πλαίσιο του προγράμματος Erasmus+· τον εκσυγχρονισμό της τριτοβάθμιας εκπαίδευσης στην Ευρώπη· την αναγνώριση των τίτλων σπουδών που αποκτήθηκαν στο εξωτερικό εν μέσω της νόσου COVID-19· τα οφέλη και το κόστος των διακρατικών συμπράξεων συνεργασίας στην τριτοβάθμια εκπαίδευση· εκθέσεις και μελέτες του Οργανισμού Οικονομικής Συνεργασίας και Ανάπτυξης (ΟΟΣΑ) και του Συμβουλίου της Ευρώπης· εκθέσεις, έγγραφα θέσης και μελέτες διαφόρων βασικών ενδιαφερόμενων μερών: European University Association (Ένωση Ευρωπαϊκών Πανεπιστημίων), the Guild (Συντεχνία Πανεπιστημίων Έντασης Έρευνας), League of European Research Universities (LERU – Ένωση Ευρωπαϊκών Ερευνητικών Πανεπιστημίων), Academic Cooperation Association (ACA – Ένωση Ακαδημαϊκής Συνεργασίας), δίκτυο Coimbra, Network of Universities from the capitals of Europe (UNICA – Δίκτυο Πανεπιστημίων από τις Πρωτεύουσες της Ευρώπης) κ.λπ. Οι πληροφορίες αυτές και άλλα πρόσφατα ερευνητικά στοιχεία περιλαμβάνονται στο συνοδευτικό έγγραφο εργασίας των υπηρεσιών της Επιτροπής.
               
            
            
               •Εκτίμηση επιπτώσεων
            
            
               
                  Δεν διενεργήθηκε εκτίμηση επιπτώσεων, δεδομένης της συμπληρωματικής προσέγγισης των δραστηριοτήτων προς τις πρωτοβουλίες των κρατών μελών, του εθελοντικού χαρακτήρα των προτεινόμενων δραστηριοτήτων και του εύρους των αναμενόμενων επιπτώσεων. Η πρόταση καταρτίστηκε βάσει ειδικών και προηγούμενων μελετών, διαβούλευσης με τα κράτη μέλη, δημόσιας διαβούλευσης και πολλών ειδικών διαβουλεύσεων με ενδιαφερόμενα μέρη.
               
            
         
         
            
               •Θεμελιώδη δικαιώματα
            
            
               
                  Η παρούσα προτεινόμενη σύσταση του Συμβουλίου σέβεται τα θεμελιώδη δικαιώματα της ΕΕ. Προάγει τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης
                     15
                  , δηλαδή το δικαίωμα εκπαίδευσης βάσει του άρθρου 14 και το δικαίωμα στην προστασία των δεδομένων προσωπικού χαρακτήρα βάσει του άρθρου 8.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Για την παρούσα πρωτοβουλία δεν θα απαιτηθούν πρόσθετοι πόροι από τον προϋπολογισμό της ΕΕ, ωστόσο τα μέτρα της παρούσας σύστασης θα κινητοποιήσουν πηγές χρηματοδότησης σε ενωσιακό, εθνικό και περιφερειακό επίπεδο.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Για να υποστηρίξει την εφαρμογή, η Επιτροπή προτείνει την ανάπτυξη, σε συνεργασία με τα κράτη μέλη, ειδικού υλικού καθοδήγησης, εγχειριδίων και άλλων συγκεκριμένων παραδοτέων, βάσει στοιχείων, δραστηριοτήτων μάθησης από ομοτίμους και προσδιορισμού ορθών πρακτικών. Η Επιτροπή θα συστήσει στα κράτη μέλη να εφαρμόσουν τις αρχές που ορίζονται στην παρούσα σύσταση το συντομότερο δυνατόν και να υποβάλουν σχέδιο που να ορίζει τα αντίστοιχα μέτρα που πρόκειται να ληφθούν σε εθνικό επίπεδο. Η Επιτροπή προτίθεται να υποβάλει έκθεση σχετικά με τη χρήση της σύστασης μέσω των σχετικών ενωσιακών πλαισίων παρακολούθησης και υποβολής εκθέσεων.
               
            
            
               •Παρουσίαση των επιμέρους διατάξεων της πρότασης
            
            
               
                  Η σύσταση του Συμβουλίου προτείνει δράσεις που μπορούν να αναληφθούν από τα κράτη μέλη για την προώθηση αποτελεσματικότερης και βαθύτερης διακρατικής συνεργασίας, ιδίως με τη διευκόλυνση της εφαρμογής κοινών προγραμμάτων και τη διερεύνηση της σκοπιμότητας κατάρτισης ενός νομικού καταστατικού για συμμαχίες ιδρυμάτων τριτοβάθμιας εκπαίδευσης όπως τα ευρωπαϊκά πανεπιστήμια, ενός κοινού ευρωπαϊκού πτυχίου, της ανάπτυξης της πρωτοβουλίας για την ευρωπαϊκή φοιτητική ταυτότητα και των πρωτοβουλιών για τα ευρωπαϊκά πανεπιστήμια. Καθορίζει τη δέσμευση της Ευρωπαϊκής Επιτροπής να υποστηρίξει και να συμπληρώσει τις δράσεις των κρατών μελών στον τομέα αυτόν. Το συνοδευτικό έγγραφο εργασίας των υπηρεσιών της Επιτροπής περιγράφει διάφορα πρόσφατα ερευνητικά στοιχεία και τις απόψεις και τις εμπειρίες των ενδιαφερομένων μερών από την Ευρώπη προς υποστήριξη της προτεινόμενης σύστασης του Συμβουλίου.
               
            
            
               2022/0008 (NLE)
            
            
               Πρόταση
            
            
               ΣΥΣΤΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη δημιουργία γεφυρών για αποτελεσματική ευρωπαϊκή συνεργασία στον τομέα της τριτοβάθμιας εκπαίδευσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 165 παράγραφος 4 και 166 παράγραφος 4,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η βαθύτερη και αποτελεσματικότερη διακρατική συνεργασία στον τομέα της τριτοβάθμιας εκπαίδευσης σε ολόκληρη την Ευρώπη έχει ζωτική σημασία για την προάσπιση των αξιών, της ταυτότητας και της δημοκρατίας της Ένωσης, την ενίσχυση της ανθεκτικότητας της ευρωπαϊκής κοινωνίας και οικονομίας και για την οικοδόμηση ενός βιώσιμου μέλλοντος. Για να αντιμετωπίσει τις προκλήσεις που σχετίζονται με την πράσινη και την ψηφιακή μετάβαση και τη γήρανση του πληθυσμού και για να διασφαλίσει την ικανότητα της Ευρώπης να τονώσει την ανταγωνιστικότητα που βασίζεται στην τεχνολογία, η Ευρώπη χρειάζεται ισχυρά διασυνδεδεμένα ιδρύματα τριτοβάθμιας εκπαίδευσης.
            
            
               (2)Η δημιουργία γεφυρών που θα παρέχουν στα ιδρύματα τριτοβάθμιας εκπαίδευσης τη δυνατότητα να αναπτύξουν βαθύτερη, πολυετή και αποτελεσματική διακρατική συνεργασία σε θεσμικό επίπεδο έχει καθοριστική σημασία για τη συνένωση των δυνάμεων των ιδρυμάτων τριτοβάθμιας εκπαίδευσης και την προετοιμασία των φοιτητών, των εκπαιδευομένων σε προγράμματα διά βίου μάθησης και των ερευνητών για ένα παγκόσμιο μέλλον. Τα ιδρύματα τριτοβάθμιας εκπαίδευσης σε ολόκληρη την Ευρώπη προσαρμόζονται σε έναν ταχέως μεταβαλλόμενο κόσμο όπου τα γνωστικά πεδία και τα μαθησιακά περιβάλλοντα μετασχηματίζονται με γρήγορους ρυθμούς, όπως για παράδειγμα αυτά που σχετίζονται με τη διττή πράσινη και ψηφιακή μετάβαση. Για τον σκοπό αυτόν απαιτείται ένας τρόπος σκέψης και νέες δομές για τη συνεργασία και την κινητικότητα των φοιτητών, του προσωπικού και των ερευνητών σε διεπιστημονικό και σε διασυνοριακό επίπεδο. Αυτή η νέα πραγματικότητα που διαμορφώνει η ψηφιακή μετάβαση συνεπάγεται μια νέα ελκυστική προσφορά εκπαίδευσης, νέες μορφές και ευκαιρίες για διακρατική συνεργασία και κινητικότητα, με φυσική παρουσία και μέσω διαδικτύου, για όλους τους εκπαιδευόμενους, μεταξύ άλλων για άτομα με λιγότερες ευκαιρίες ή από απομακρυσμένες περιοχές, και ενθαρρύνει την πολυμορφία των πανεπιστημιακών, των ερευνητών και του επαγγελματικού προσωπικού.
            
         
         
            
               (3)Η ενίσχυση της συνεργασίας μεταξύ διαφόρων ιδρυμάτων τριτοβάθμιας εκπαίδευσης, συμπεριλαμβανομένων πανεπιστημίων, ερευνητικών πανεπιστημίων, πανεπιστημιακών κολεγίων, πανεπιστημίων εφαρμοσμένων επιστημών, ιδρυμάτων τριτοβάθμιας επαγγελματικής εκπαίδευσης και κατάρτισης και ανώτατων σχολών καλών τεχνών, σε ολόκληρη την ΕΕ, αποτελεί βασική αρχή που στηρίζει και είναι συμφυής με τον Ευρωπαϊκό Χώρο Εκπαίδευσης
                  16
                και τον Ευρωπαϊκό Χώρο Έρευνας
                  17
               . Η βαθύτερη διακρατική συνεργασία μεταξύ ποικίλων και συμπληρωματικών ιδρυμάτων στηρίζει τη δίκαιη πρόσβαση σε υψηλής ποιότητας εκπαίδευση, κατάρτιση και έρευνα, προωθεί τη δημιουργία και κυκλοφορία γνώσεων, διευκολύνει την κοινή χρήση ικανοτήτων και υποδομών και συμβάλλει στη ζωτικότητα των περιφερειών και των κοινοτήτων τους, διευκολύνοντας την εξομάλυνση των μειονεκτικών και γεωγραφικών ανισοτήτων. Η διακρατική συνεργασία συνεισφέρει επίσης στην απελευθέρωση του πλήρους δυναμικού του τομέα της τριτοβάθμιας εκπαίδευσης ως φορέα προώθησης δεξιοτήτων και γνώσεων, μεταξύ άλλων για τη διττή ψηφιακή και πράσινη μετάβαση, και συμβάλλει στην υλοποίηση του ευρωπαϊκού πυλώνα κοινωνικών δικαιωμάτων.
            
            
               (4)Η ανακοίνωση της Επιτροπής σχετικά με την υλοποίηση του Ευρωπαϊκού Χώρου Εκπαίδευσης έως το 2025
                  18
                ζητεί την απρόσκοπτη και φιλόδοξη διακρατική συνεργασία, τη διευκόλυνση της χορήγησης κοινών πτυχίων και τη διερεύνηση της σκοπιμότητας κατάρτισης νομικού καταστατικού για συμμαχίες όπως τα ευρωπαϊκά πανεπιστήμια. Το ψήφισμα του Συμβουλίου περί στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού (2021-2030)
                  19
                ενθαρρύνει τη βαθύτερη συνεργασία, τη συγκέντρωση γνώσεων και πόρων και τη δημιουργία περισσότερων ευκαιριών για την κινητικότητα φοιτητών, πανεπιστημιακών και ερευνητών, μεταξύ άλλων μέσω της πλήρους ανάπτυξης της πρωτοβουλίας για τα ευρωπαϊκά πανεπιστήμια
                  20
                και της πρωτοβουλίας για την ευρωπαϊκή φοιτητική ταυτότητα
                  21
               . Στα συμπεράσματά του σχετικά με την πρωτοβουλία για τα ευρωπαϊκά πανεπιστήμια
                  22
               , το Συμβούλιο κάλεσε τα κράτη μέλη να άρουν τα εμπόδια στον δρόμο για πιο συμβατά συστήματα τριτοβάθμιας εκπαίδευσης και να διερευνήσουν τη σκοπιμότητα κοινών ευρωπαϊκών πτυχίων. Η ανακοίνωση της Επιτροπής σχετικά με έναν νέο ΕΧΕ για την έρευνα και την καινοτομία
                  23
                και το σύμφωνο για την Έρευνα και την Καινοτομία στην Ευρώπη
                  24
                ζητούν βαθύτερη συνεργασία και αναγνωρίζουν το δυναμικό μετασχηματισμού της τριτοβάθμιας εκπαίδευσης που υπάρχει σε πρωτοβουλίες όπως τα ευρωπαϊκά πανεπιστήμια. Το ευρωπαϊκό θεματολόγιο δεξιοτήτων
                  25
                ζητεί επίσης την εξάλειψη των εμποδίων που παρακωλύουν την αποτελεσματική και βαθύτερη διακρατική συνεργασία.
            
            
               (5)Στο υπουργικό ανακοινωθέν της Ρώμης για τον Ευρωπαϊκό Χώρο Τριτοβάθμιας Εκπαίδευσης
                  26
                και στη σύσταση του Συμβουλίου σχετικά με την προαγωγή της αυτόματης αμοιβαίας αναγνώρισης των τίτλων τριτοβάθμιας εκπαίδευσης και ανώτερης δευτεροβάθμιας εκπαίδευσης και κατάρτισης, καθώς και των αποτελεσμάτων περιόδων μάθησης στο εξωτερικό
                  27
                ζητούνται η προώθηση και η διευκόλυνση της βαθύτερης διακρατικής συνεργασίας. Το ψήφισμα του Ευρωπαϊκού Κοινοβουλίου σχετικά με τον «Ευρωπαϊκό Χώρο Εκπαίδευσης: μια κοινή ολιστική προσέγγιση»
                  28
                υπογραμμίζει την ανάγκη για περισσότερη συνεργασία και ζητεί τη χρήση συνεργειών μεταξύ του Ευρωπαϊκού Χώρου Εκπαίδευσης, του Ευρωπαϊκού Χώρου Έρευνας και του Ευρωπαϊκού Χώρου Τριτοβάθμιας Εκπαίδευσης.
            
            
               (6)Οι 41 συμμαχίες ευρωπαϊκών πανεπιστημίων, οι οποίες υποστηρίζονται από το πρόγραμμα Erasmus+ και συμπληρώνονται από το πρόγραμμα «Ορίζων 2020» για τη διάσταση της έρευνας και της καινοτομίας, παρέχουν χρήσιμα διδάγματα, δοκιμάζοντας μοντέλα βαθύτερης διακρατικής συνεργασίας τα οποία καλύπτουν ένα πεδίο ευρύτερο από τις υφιστάμενες επιμέρους στρατηγικές των ιδρυμάτων και τα οικοσυστήματα διακυβέρνησης και συνεργασίας. Αποτελούν πηγή έμπνευσης για την ευρύτερη κοινότητα τριτοβάθμιας εκπαίδευσης, όσον αφορά την προώθηση μεταρρυθμίσεων σε επίπεδο συστήματος, διευκολύνοντας παράλληλα τον καλύτερο συντονισμό μεταξύ των ευρωπαϊκών πολιτικών στους τομείς της τριτοβάθμιας εκπαίδευσης και της έρευνας.
            
            
               (7)Για τους σκοπούς της παρούσας σύστασης του Συμβουλίου, στο πλαίσιο του προγράμματος Erasmus+ χρηματοδοτούνται οι «συμμαχίες ευρωπαϊκών πανεπιστημίων»
                  29
               , με συμπληρωματική στήριξη από το πρόγραμμα «Ορίζων» για την έρευνα και την καινοτομία, κατά περίπτωση. Οι «συμμαχίες ιδρυμάτων τριτοβάθμιας εκπαίδευσης» αφορούν όλα τα άλλα μοντέλα συνεργασίας. Στόχος της παρούσας σύστασης του Συμβουλίου είναι η διευκόλυνση της διακρατικής συνεργασίας για όλα τα ευρωπαϊκά ιδρύματα τριτοβάθμιας εκπαίδευσης, πέραν εκείνων που υποστηρίζονται στο πλαίσιο της πρωτοβουλίας για τα ευρωπαϊκά πανεπιστήμια.
            
            
               (8)Οι φιλόδοξες συμμαχίες στο τομέα της τριτοβάθμιας εκπαίδευσης θα πρέπει να επωφελούνται από την ασφάλεια δικαίου που παρέχει ένα νομικό καταστατικό το οποίο τους παρέχει τη δυνατότητα κοινής χρήσης οικονομικών, ανθρώπινων, ψηφιακών και φυσικών πόρων και υπηρεσιών, λειτουργίας εικονικών διαπανεπιστημιουπόλεων και διαλειτουργικών πλατφορμών για κοινές ψηφιακές ή μικτές δραστηριότητες. Για την εμβάθυνση της διακρατικής συνεργασίας όσον αφορά την αποτελεσματική αντιμετώπιση της διττής πράσινης και ψηφιακής μετάβασης, η ανάπτυξη διεπιστημονικών θεματικών ενοτήτων και ο σχεδιασμός κοινών ευρωπαϊκών πτυχίων πρέπει να διευκολυνθούν περαιτέρω στα εθνικά νομοθετικά πλαίσια. Η ενσωμάτωση της ευέλικτης και χωρίς αποκλεισμούς κινητικότητας μέσω πιο συνεκτικών πλαισίων κινητικότητας και η διεύρυνση της πρωτοβουλίας για την ευρωπαϊκή φοιτητική ταυτότητα αυξάνουν τις ευκαιρίες για τους εκπαιδευόμενους, τους πανεπιστημιακούς, τους ερευνητές και το προσωπικό. Για την ανάπτυξη ικανοτήτων και την επίτευξη του σχεδιαζόμενου επιπέδου φιλοδοξίας για τη διακρατική συνεργασία απαιτείται επαρκής, μακροπρόθεσμη και πολυετής χρηματοδότηση. 
            
            
               (9)Η εμβάθυνση της συνεργασίας μεταξύ ιδρυμάτων τριτοβάθμιας εκπαίδευσης απαιτεί την αντιμετώπιση όλων των προκλήσεων. Η απρόσκοπτη δημιουργία, η εξωτερική διασφάλιση της ποιότητας και η διαπίστευση των κοινών διακρατικών εκπαιδευτικών δραστηριοτήτων και προγραμμάτων σε όλα τα επίπεδα παρεμποδίζονται από τις διαφορές στην εξωτερική διασφάλιση της ποιότητας, την άνιση εφαρμογή τόσο της αυτόματης αμοιβαίας αναγνώρισης των τίτλων και των περιόδων σπουδών στο εξωτερικό όσο και των σχετικών βασικών δεσμεύσεων στο πλαίσιο της διαδικασίας της Μπολόνια, συμπεριλαμβανομένων των διαφορών στη δομή των πτυχίων και στην εφαρμογή του ευρωπαϊκού συστήματος μεταφοράς και συσσώρευσης ακαδημαϊκών μονάδων (ECTS)
                  30
                και της μερικής αναγνώρισης της εικονικής και της μικτής μάθησης. Η αντιμετώπιση αυτών των ζητημάτων θα μειώσει τον διοικητικό φόρτο και θα προωθήσει την εφαρμογή καινοτόμων διεπιστημονικών παιδαγωγικών μεθόδων σε διάφορες χώρες.
            
            
               (10)Η ευρωπαϊκή διακρατική συνεργασία σε θεσμικό επίπεδο αποτελεί ισχυρό μοχλό ριζικού μετασχηματισμού με σκοπό την επίτευξη αριστείας, ανταγωνιστικότητας, βιωσιμότητας και ελκυστικότητας χωρίς αποκλεισμούς στα ιδρύματα τριτοβάθμιας εκπαίδευσης, τα οποία αναλαμβάνουν την ευθύνη για όλες τις αποστολές τους (εκπαίδευση, έρευνα, καινοτομία και παροχή υπηρεσιών στην κοινωνία) και αντικατοπτρίζουν τον ευρωπαϊκό τρόπο ζωής και τις αξίες μας, με οφέλη εντός και εκτός του τομέα της τριτοβάθμιας εκπαίδευσης, για μια Ευρώπη της γνώσης, της ανθεκτικότητας και της δημοκρατίας. Η διακρατική συνεργασία πρέπει να διευκολυνθεί μέσω ενός συνεκτικού νομοθετικού πλαισίου εντός του οποίου θα διαμορφωθούν ευρωπαϊκά και εθνικά νομοθετικά μέτρα, η αποτελεσματική εφαρμογή των διαθέσιμων ευρωπαϊκών πρωτοβουλιών, μέσων και εργαλείων όπως τα ευρωπαϊκά πανεπιστήμια, τα εργαλεία της διαδικασίας της Μπολόνια ή η πρωτοβουλία για την ευρωπαϊκή φοιτητική ταυτότητα, καθώς και η πορεία προς την ανάπτυξη νέων μέσων, όπως ένα κοινό ευρωπαϊκό πτυχίο και ένα νομικό καταστατικό για τις συμμαχίες τριτοβάθμιας εκπαίδευσης, όπως τα ευρωπαϊκά πανεπιστήμια. Το πλαίσιο θα πρέπει να αναπτυχθεί με μια σταδιακή προσέγγιση που θα παρέχει αφενός στα ιδρύματα τριτοβάθμιας εκπαίδευσης τη δυνατότητα να δημιουργήσουν γέφυρες και να συνεργαστούν αποτελεσματικότερα σε διασυνοριακό επίπεδο και, αφετέρου, στα συστήματα τριτοβάθμιας εκπαίδευσης τη δυνατότητα να γίνουν πιο συνεκτικά προς όφελος ολόκληρης της κοινότητας της τριτοβάθμιας εκπαίδευσης και να προσφέρουν αξία στην κοινωνία.
            
            
               ΣΥΝΙΣΤΑ ΣΤΑ ΚΡΑΤΗ ΜΕΛΗ 
            
            
               Με πλήρη σεβασμό της αρχής της επικουρικότητας, της αυτονομίας των ιδρυμάτων και της ακαδημαϊκής ελευθερίας, σύμφωνα με τις εθνικές περιστάσεις και σε στενή συνεργασία με όλα τα ενδιαφερόμενα μέρη:
            
            
               1.Να δώσουν τη δυνατότητα στα ιδρύματα τριτοβάθμιας εκπαίδευσης να διερευνήσουν τη σκοπιμότητα της κατάρτισης νομικού καταστατικού για τις συμμαχίες ιδρυμάτων τριτοβάθμιας εκπαίδευσης, όπως είναι τα ευρωπαϊκά πανεπιστήμια, με στόχο τη διευκόλυνση της βαθύτερης συνεργασίας μέσω της ανταλλαγής ανθρώπινων και τεχνικών ικανοτήτων και ικανοτήτων δεδομένων, εκπαίδευσης, έρευνας και καινοτομίας. Να τους προσφέρουν τη δυνατότητα να πειραματιστούν με τις ευκαιρίες που παρέχουν τα υφιστάμενα ευρωπαϊκά μέσα. Στο πλαίσιο αυτό, να λάβουν μέτρα για την πλήρη εφαρμογή του κανονισμού για τον ευρωπαϊκό όμιλο εδαφικής συνεργασίας (ΕΟΕΣ)
                  31
                ώστε να δοκιμαστεί με τη μορφή πιλοτικών σχεδίων, όπως αναφέρεται στο σημείο 11α.
            
            
               2.Να ενθαρρύνουν και να διευκολύνουν τα ιδρύματα τριτοβάθμιας εκπαίδευσης που συμμετέχουν στη διακρατική συνεργασία να παρέχουν κοινά προγράμματα και να απονέμουν κοινά πτυχία. Στο πλαίσιο αυτό και με βάση τα αποτελέσματα των διερευνητικών δράσεων, όπως ορίζονται στο σημείο 12, να διευκολύνουν την παροχή κοινού ευρωπαϊκού πτυχίου σε εθνικό επίπεδο, συμπεριλαμβανομένης της σύνδεσης με τα εθνικά πλαίσια επαγγελματικών προσόντων
                  32
               .
            
            
               3.Να διευκολύνουν τα ιδρύματα τριτοβάθμιας εκπαίδευσης να αναπτύξουν και να υλοποιήσουν καινοτόμες κοινές διακρατικές εκπαιδευτικές δραστηριότητες, παρέχοντάς τους τη δυνατότητα να εφαρμόσουν κατάλληλες προσεγγίσεις και μέτρα σε σχέση με:
            
            
               α)κριτήρια εισαγωγής και εγγραφής των φοιτητών και των εκπαιδευομένων σε προγράμματα διά βίου μάθησης·
            
            
               β)τον καθορισμό των γλωσσών διδασκαλίας·
            
            
               γ)το ποσοστό της διαδικτυακής μάθησης στη συνολική προσφορά εκπαίδευσης· το ποσοστό της κινητικότητας των φοιτητών (διά ζώσης, εικονική ή μικτή μάθηση) που έχει ενσωματωθεί στην κοινή εκπαιδευτική δραστηριότητα· και την ανταλλαγή και οργάνωση περιόδων πρακτικής άσκησης, μαθησιακών δραστηριοτήτων στον χώρο εργασίας, προσεγγίσεων που βασίζονται σε προκλήσεις και διεπιστημονικών προσεγγίσεων·
            
            
               δ)τη συμπερίληψη ευέλικτων μαθησιακών διαδρομών, όπως οι μικρές εμπειρίες μάθησης που οδηγούν σε μικροδιαπιστευτήρια·
            
            
               ε)τους κανόνες για την κατανομή και τη μεταφορά ακαδημαϊκών μονάδων, καθώς και τη διαφάνεια στη βαθμολόγηση, σύμφωνα με τον οδηγό χρήσης του ευρωπαϊκού συστήματος μεταφοράς και συσσώρευσης ακαδημαϊκών μονάδων (ECTS) του 2015, ως τη μόνη βάση για διακρατικά κοινά προγράμματα, χωρίς πρόσθετους κανόνες ή περιορισμούς·
            
            
               στ)τη χρήση πληροφοριών σχετικά με την εξωτερική διασφάλιση της ποιότητας των ευρωπαϊκών προγραμμάτων και/ή ιδρυμάτων τριτοβάθμιας εκπαίδευσης σύμφωνα με τα πρότυπα και τις κατευθυντήριες γραμμές για τη διασφάλιση της ποιότητας στον ευρωπαϊκό χώρο τριτοβάθμιας εκπαίδευσης (ESG), που περιλαμβάνονται στη βάση δεδομένων αποτελεσμάτων εξωτερικής διασφάλισης ποιότητας (DEQAR) για την εφαρμογή αυτόματης αμοιβαίας αναγνώρισης
                  33
                για τους σκοπούς της περαιτέρω μάθησης·
            
            
               ζ)την αναγνώριση της προηγούμενης μάθησης με βάση διαφανείς και δίκαιες απαιτήσεις ποιότητας και την οργάνωση κατάλληλης αξιολόγησης των εκπαιδευομένων και τη χορήγηση σχετικών ακαδημαϊκών μονάδων για την εν λόγω μάθηση·
            
         
         
            
               η)την παροχή μεγαλύτερης ευελιξίας στον καθορισμό του υποδείγματος των κοινών πτυχίων τους, συμπεριλαμβανομένης της χρήσης κοινού υποδείγματος για το κοινό ευρωπαϊκό πτυχίο, κατά την υλοποίηση κοινών διακρατικών προγραμμάτων.
            
            
               4.Να στηρίξουν την ενσωματωμένη κινητικότητα σε κοινά διακρατικά εκπαιδευτικά προγράμματα.
            
            
               α)Να στηρίξουν τα ιδρύματα τριτοβάθμιας εκπαίδευσης ώστε να ενσωματώσουν την κινητικότητα (διά ζώσης, εικονική, μικτή) με πιο συστηματικό και ευέλικτο τρόπο στα κοινά εκπαιδευτικά τους προγράμματα, σε όλα τα επίπεδα, ώστε να δοθεί η δυνατότητα σε μεγαλύτερο αριθμό φοιτητών, πανεπιστημιακών και ερευνητών να επωφεληθούν από τη δυναμική της ολοκληρωμένης συνεργασίας στον τομέα της τριτοβάθμιας εκπαίδευσης και να προωθηθεί η ισόρροπη κυκλοφορία των ταλέντων.
            
            
               β)Να προωθήσουν την ψηφιοποίηση της διαχείρισης της κινητικότητας στο πλαίσιο πολυμερών συμπράξεων ιδρυμάτων τριτοβάθμιας εκπαίδευσης με τη διεύρυνση της πρωτοβουλίας για την ευρωπαϊκή φοιτητική ταυτότητα, ειδικότερα την τυποποίηση και την ψηφιοποίηση των επιχειρηματικών διαδικασιών σε σχέση με τη σύναψη πολυμερών συμφωνιών μεταξύ ιδρυμάτων.
            
            
               γ)Να καταβάλουν προσπάθειες για πιο συνεκτικές προσεγγίσεις ως προς τη μαθησιακή κινητικότητα όσον αφορά τα συστήματα εισδοχής, τα ακαδημαϊκά χρονοδιαγράμματα, τα συστήματα διδάκτρων, την πρόσβαση στις εγκαταστάσεις ιδρυμάτων τριτοβάθμιας εκπαίδευσης και τη χρήση τους κατά τη διάρκεια των θερινών μηνών/μηνών διακοπών.
            
            
               5.Να δεσμευτούν για τη διατήρηση της χρηματοδοτικής στήριξης των συμμαχιών ευρωπαϊκών πανεπιστημίων και για την εμβάθυνση της διακρατικής θεσμικής συνεργασίας στην τριτοβάθμια εκπαίδευση:
            
            
               α)Να κινητοποιήσουν διαθέσιμες πηγές χρηματοδότησης σε περιφερειακό, εθνικό και ενωσιακό επίπεδο
                  34
                με σκοπό την αντιστοίχιση, όπου είναι δυνατόν, της στήριξης του Erasmus+ και του προγράμματος «Ορίζων Ευρώπη» για την επιτυχή συμμετοχή των ιδρυμάτων τριτοβάθμιας εκπαίδευσης σε συμμαχίες ευρωπαϊκών πανεπιστημίων.
            
            
               β)Να στηρίξουν τα ιδρύματα τριτοβάθμιας εκπαίδευσης στο προπαρασκευαστικό έργο για τις αιτήσεις και τη συμμετοχή τους σε μια τόσο βαθιά θεσμική διακρατική συνεργασία.
            
            
               γ)Να προωθήσουν και να αναπτύξουν μεταξύ των ιδρυμάτων τριτοβάθμιας εκπαίδευσης μια νοοτροπία διακρατικής συνεργασίας, εξασφαλίζοντας ότι αυτή θα ενταχθεί και θα προωθηθεί στο πλαίσιο των εθνικών διαδικασιών χάραξης πολιτικής, καθορισμού προτεραιοτήτων και χρηματοδότησης.
            
            
               6.Να προωθήσουν και να προασπίσουν τις βασικές αρχές της αυτονομίας των ιδρυμάτων ως προϋπόθεσης για τη θέσπιση ενός κοινού οργανωτικού πλαισίου διακυβέρνησης για βαθύτερη διακρατική συνεργασία. Να δώσουν στα πανεπιστήμια τη δυνατότητα να λαμβάνουν ανεξάρτητες αποφάσεις σχετικά με την εσωτερική τους διακυβέρνηση και ζητήματα οικονομικής φύσης, στελέχωσης και ακαδημαϊκής φύσης, καθώς και να προστατεύουν την ακαδημαϊκή ελευθερία. Να εξασφαλίσουν την ουσιαστική συμμετοχή του ακαδημαϊκού προσωπικού και των φοιτητών στη λήψη αποφάσεων σχετικά με το ίδρυμά τους.
            
            
               7.Να ενισχύσουν την αμοιβαία εμπιστοσύνη μέσω της εξωτερικής διασφάλισης της ποιότητας και της διαπίστευσης κοινών εκπαιδευτικών προγραμμάτων και άλλων μορφών κοινής προσφοράς εκπαίδευσης που αναπτύσσονται από ευρωπαϊκά πανεπιστήμια, καθώς και παρόμοιων μοντέλων θεσμικής διακρατικής συνεργασίας.
            
            
               α)Να σημειώσουν περαιτέρω πρόοδο προς τη χρήση εξωτερικής διασφάλισης της ποιότητας σε επίπεδο ιδρυμάτων. Αυτό στηρίζει την ανάπτυξη μιας γνήσιας νοοτροπίας ποιότητας σε επίπεδο ιδρυμάτων, η οποία οδηγεί σε ενισχυμένη λογοδοσία και συμβατότητα των συστημάτων σε ολόκληρη την Ευρώπη, με βάση τα υφιστάμενα εργαλεία και πλαίσια που εφαρμόζονται στον Ευρωπαϊκό Χώρο Εκπαίδευσης, τον Ευρωπαϊκό Χώρο Έρευνας και τον Ευρωπαϊκό Χώρο Τριτοβάθμιας Εκπαίδευσης.
            
            
               β)Να εξετάσουν τη δυνατότητα να επιτραπεί η αυτοδιαπίστευση των προγραμμάτων που βασίζονται στη διασφάλιση της ποιότητας σε επίπεδο ιδρυμάτων με σκοπό να υποστηριχθεί η ανάληψη ευθύνης από τα ίδια τα ιδρύματα τριτοβάθμιας εκπαίδευσης.
            
            
               γ)Σε χώρες που εξακολουθούν να βασίζονται σε εξωτερική διασφάλιση της ποιότητας βάσει προγραμμάτων, να εξετάσουν τη δυνατότητα:
            
            
               i)πλήρους εφαρμογής της ευρωπαϊκής προσέγγισης για τη διασφάλιση της ποιότητας των κοινών προγραμμάτων, χωρίς περαιτέρω εθνικές απαιτήσεις ή προϋποθέσεις για τη χρήση της ευρωπαϊκής προσέγγισης·
            
            
               ii)πραγματοποίησης της εξωτερικής αξιολόγησης των κοινών διακρατικών προγραμμάτων από έναν ενιαίο οργανισμό εγγεγραμμένο στο ευρωπαϊκό μητρώο οργανισμών διασφάλισης της ποιότητας στην τριτοβάθμια εκπαίδευση (EQAR)
                  35
                και αυτόματης αποδοχής των αποτελεσμάτων από όλα τα άλλα σχετικά συστήματα τριτοβάθμιας εκπαίδευσης, χωρίς να προστίθενται περαιτέρω εθνικές απαιτήσεις ή διαδικαστικές ενέργειες· και τη δυνατότητα
            
            
               iii)επαναδιαπίστευσης των κοινών διακρατικών προγραμμάτων μόνο για σαφώς ουσιαστικές αλλαγές, με σκοπό την ενίσχυση της ευελιξίας τους.
            
            
               8.Να στηρίξουν την ανάπτυξη εικονικής συνεργατικής μάθησης υψηλής ποιότητας ως αναπόσπαστου τμήματος της διδασκαλίας, της μάθησης και της έρευνας, με σκοπό την προώθηση και τη διευκόλυνση μιας φοιτητοκεντρικής διακρατικής συνεργασίας χωρίς αποκλεισμούς, η οποία συμπληρώνει τη διά ζώσης αλληλεπίδραση και ιδίως:
            
            
               α)Να στηρίξουν τα ιδρύματα τριτοβάθμιας εκπαίδευσης για την ανάπτυξη εικονικών συνεργατικών διεθνών μοντέλων μάθησης μέσω διαδικτύου ως αναπόσπαστου τμήματος της υβριδικής εκπαίδευσης, μεταξύ άλλων μέσω της ανάληψης δεσμεύσεων ηγετικού ρόλου, του στρατηγικού σχεδιασμού, της άρτιας και διεθνοποιημένης παιδαγωγικής κατάρτισης και των υπηρεσιών υποστήριξης και της κατάλληλης χρηματοδότησης.
            
            
               β)Να αναδείξουν την αξία και να αναγνωρίσουν κατά την αξιολόγηση σταδιοδρομίας τον χρόνο που αφιερώνουν οι πανεπιστημιακοί στην ανάπτυξη νέων καινοτόμων παιδαγωγικών μεθόδων μέσω διακρατικής συνεργασίας.
            
         
         
            
               γ)Να στηρίξουν τις συμμαχίες ευρωπαϊκών πανεπιστημίων και παρόμοια μοντέλα θεσμικής συνεργασίας κατά τις προσπάθειες συγκέντρωσης εμπειρογνωσίας και πόρων για την ανάπτυξη και την εφαρμογή κοινών ψηφιακών στρατηγικών και κοινών διαλειτουργικών υποδομών ΤΠ, για παράδειγμα με την παροχή αμοιβαίας πρόσβασης σε διαδικτυακά περιβάλλοντα μάθησης και έρευνας, συστήματα διαχείρισης μάθησης, ψηφιακές βιβλιοθήκες ή πλατφόρμες μαζικών ανοικτών διαδικτυακών μαθημάτων (MOOC), υπηρεσίες κατάρτισης και υποστήριξης, απρόσκοπτη πρόσβαση σε ευρέσιμα, προσβάσιμα, διαλειτουργικά και επαναχρησιμοποιήσιμα δεδομένα (FAIR) και άλλες διαλειτουργικές υπηρεσίες.
            
            
               δ)Να στηρίξουν την πιλοτική εφαρμογή και τη δοκιμή λύσεων ανοικτού κώδικα για την αντιμετώπιση κοινών προκλήσεων, συμβάλλοντας κατ’ αυτόν τον τρόπο στη διαλειτουργικότητα, την ψηφιακή ετοιμότητα, την κυριαρχία των δεδομένων και την ευθύνη των συστημάτων τριτοβάθμιας εκπαίδευσης.
            
            
               9.Να στηρίξουν τα ιδρύματα τριτοβάθμιας εκπαίδευσης για την ανάπτυξη διεπιστημονικών κοινών διακρατικών εκπαιδευτικών δραστηριοτήτων σε όλα τα επίπεδα (σύντομοι κύκλοι, προπτυχιακό, μεταπτυχιακό και διδακτορικό επίπεδο):   
            
            
               α)Να καταστήσουν δυνατές και να διευκολύνουν τις διακρατικές προσεγγίσεις που βασίζονται σε προκλήσεις, στο πλαίσιο των οποίων εκπαιδευόμενοι από διαφορετικά γνωστικά πεδία, πολιτισμούς και χώρες συνεργάζονται με ερευνητές, εταιρείες, πόλεις, περιφέρειες, μη κυβερνητικές οργανώσεις και τοπικές κοινότητες για την εξεύρεση δημιουργικών και καινοτόμων λύσεων σε παγκόσμιες προκλήσεις.
            
            
               β)Να ενθαρρύνουν την παροχή ευκαιριών δια βίου μάθησης υψηλής ποιότητας σε όλους, ώστε να διευκολυνθεί η αναβάθμιση των δεξιοτήτων και η επανειδίκευση, με έμφαση στους τομείς με τη μεγαλύτερη ζήτηση.
            
            
               10.Να ενθαρρύνουν τα ιδρύματα τριτοβάθμιας εκπαίδευσης ώστε να εξασφαλίσουν μεγαλύτερη συμμετοχή των εκπαιδευομένων, των πανεπιστημιακών και των ερευνητών στη διακυβέρνηση των δομών θεσμικής διακρατικής συνεργασίας στον τομέα της τριτοβάθμιας εκπαίδευσης και ιδίως:
            
            
               α)Να ενθαρρύνουν τα ιδρύματα τριτοβάθμιας εκπαίδευσης να αποτυπώσουν στις δομές διακυβέρνησης την αυξανόμενη πολυμορφία των καταβολών των εκπαιδευομένων και του προσωπικού, καθώς και τις διαφορετικές εργασιακές και εκπαιδευτικές εμπειρίες, σύμφωνα με τις αρχές της ένταξης και της ισότητας.
            
            
               β)Να στηρίξουν την ανάπτυξη ικανοτήτων δυναμικής και αποτελεσματικής ηγεσίας ως σημαντικό κινητήριο μοχλό για ολοκληρωμένη θεσμική διακρατική συνεργασία.
            
            
               γ)Να προωθήσουν την ισόρροπη εκπροσώπηση των φύλων στις δομές διακυβέρνησης.
            
            
               δ)Να δημιουργήσουν ευκαιρίες μάθησης από ομοτίμους και ευκαιρίες συγκριτικής μάθησης για την ενθάρρυνση και τη στήριξη πρωτοβουλιών στο πλαίσιο των οποίων τα ιδρύματα τριτοβάθμιας εκπαίδευσης μπορούν να ανταλλάσσουν εμπειρίες και να συμμετέχουν σε αμοιβαία μάθηση και ανταλλαγή γνώσεων.
            
            
               Συνιστάται στα κράτη μέλη να εφαρμόσουν την παρούσα σύσταση το συντομότερο δυνατόν και να υποβάλουν σχέδιο δράσης στην Επιτροπή έως (να προστεθεί ημερομηνία 6 μήνες μετά την έγκριση από το Συμβούλιο) στο οποίο θα καθορίζονται τα αντίστοιχα μέτρα που θα ληφθούν σε εθνικό επίπεδο, προκειμένου να υποστηριχθεί η επίτευξη των στόχων της παρούσας σύστασης έως το 2025, ως βασικά μέτρα για τον Ευρωπαϊκό Χώρο Έρευνας.
            
            
               ΚΑΛΕΙ ΤΗΝ ΕΠΙΤΡΟΠΗ:
            
            
               11.Παράλληλα με την ανάλυση των υπό εξέλιξη μελετών και άλλων προπαρασκευαστικών εργασιών, να στηρίξει τα κράτη μέλη και τα ιδρύματα τριτοβάθμιας εκπαίδευσης στην πιλοτική χρήση των υφιστάμενων ευρωπαϊκών μέσων ως ένα βήμα για την ανάπτυξη, έως τα μέσα του 2024, ενός νομικού καταστατικού για τις συμμαχίες ιδρυμάτων τριτοβάθμιας εκπαίδευσης. Το καταστατικό αυτό θα διευκολύνει τη βαθύτερη, μακροπρόθεσμη και ευέλικτη διακρατική συνεργασία, παρέχοντας τη δυνατότητα και διευκολύνοντας την κοινή χρήση ικανοτήτων και δεδομένων και την ανταλλαγή προσωπικού, καθώς και την εφαρμογή κοινών προγραμμάτων, με στόχο την απονομή κοινών πτυχίων σε επίπεδο συμμαχίας, συμπεριλαμβανομένου ενός κοινού ευρωπαϊκού πτυχίου.
            
            
               α)Ως πρώτο βήμα, να παράσχει από το 2022 χρηματοδοτική στήριξη στο πλαίσιο του προγράμματος Erasmus+ στις συμμαχίες ιδρυμάτων τριτοβάθμιας εκπαίδευσης που επιθυμούν να δοκιμάσουν, με τη μορφή πιλοτικού σχεδίου, την εφαρμογή των υφιστάμενων ευρωπαϊκών μέσων
                  36
               .
            
            
               12.Να εξετάσει τις επιλογές και τα αναγκαία μέτρα, σε στενή συνεργασία με τα κράτη μέλη, τα ιδρύματα τριτοβάθμιας εκπαίδευσης, τις φοιτητικές οργανώσεις και τα ενδιαφερόμενα μέρη, προς την κατεύθυνση ενός κοινού ευρωπαϊκού πτυχίου που θα είναι διαθέσιμο πριν από τα μέσα του 2024. Ένα κοινό ευρωπαϊκό πτυχίο, το οποίο θα χορηγείται σε εθνικό επίπεδο, θα πιστοποιεί βάσει ενός κοινού συνόλου ευρωπαϊκών κριτηρίων τα μαθησιακά αποτελέσματα που επιτυγχάνονται στο πλαίσιο της διακρατικής συνεργασίας μεταξύ διαφόρων ιδρυμάτων, για παράδειγμα στους κόλπους συμμαχιών ευρωπαϊκών πανεπιστημίων. Ένα ευρωπαϊκό πτυχίο θα πρέπει να εκδίδεται, να φυλάσσεται, να κοινοποιείται, να επαληθεύεται και να αναγνωρίζεται με ευκολία σε ολόκληρη την ΕΕ.
            
            
               α)Να εφαρμόσει πιλοτικά από το 2022 τα πρώτα μέτρα, στο πλαίσιο του προγράμματος Erasmus+, για ένα κοινό ευρωπαϊκό πτυχίο, συμπεριλαμβανομένης της συγκέντρωσης εμπειριών, ειδικότερα με σκοπό την ανάπτυξη ευρωπαϊκών κριτηρίων για την απονομή, ως ένα πρώτο βήμα, σήματος ευρωπαϊκού πτυχίου. Ένα τέτοιο σήμα θα χορηγείται ως συμπληρωματική πιστοποίηση των τίτλων σπουδών των φοιτητών που αποφοιτούν από κοινά προγράμματα τα οποία παρέχονται στο πλαίσιο της διακρατικής συνεργασίας μεταξύ διαφόρων ιδρυμάτων τριτοβάθμιας εκπαίδευσης.
            
            
               13.Να επιδιώξει την περαιτέρω ανάπτυξη της πρωτοβουλίας για τα ευρωπαϊκά πανεπιστήμια μέσω του προγράμματος Erasmus+, σε συνέργεια με το πρόγραμμα «Ορίζων Ευρώπη» και άλλα προγράμματα της ΕΕ, ως την πλέον φιλόδοξη και στρατηγική δράση διακρατικής συνεργασίας μεταξύ όλων των άλλων ευκαιριών διακρατικής συνεργασίας στο πλαίσιο του προγράμματος Erasmus+. Να παράσχει, αρχής γενομένης από το 2022, μεγαλύτερη και βιώσιμη χρηματοδότηση για επιτυχείς υφιστάμενες συμμαχίες ευρωπαϊκών πανεπιστημίων κατόπιν διαδικασίας διαγωνισμού με βάση ποιοτικά κριτήρια και να καταστήσει δυνατή τη δημιουργία νέων συμμαχιών. Στο πλαίσιο της ενδιάμεσης επανεξέτασης των προγραμμάτων του πολυετούς δημοσιονομικού πλαισίου (ΠΔΠ), να αναπτύξει μια επενδυτική πορεία που λαμβάνει υπόψη την περιφερειακή, εθνική και ευρωπαϊκή χρηματοδότηση, με στόχο την υποβολή προτάσεων έως το 2024.
            
            
               14.Να στηρίξει την ανάπτυξη της πρωτοβουλίας για την ευρωπαϊκή φοιτητική ταυτότητα, ειδικότερα την ψηφιοποίηση των επιχειρηματικών διαδικασιών που περιλαμβάνουν πολλαπλούς υπογράφοντες και ανταλλαγές δεδομένων, προκειμένου να μειωθεί ο διοικητικός φόρτος διαχείρισης της κινητικότητας φοιτητών και προσωπικού και των ανταλλαγών που εντάσσονται σε διακρατικές συμπράξεις ιδρυμάτων τριτοβάθμιας εκπαίδευσης.
            
            
               Η Επιτροπή καλείται να εκτιμήσει και να αξιολογήσει την πρόοδο που σημειώνεται στα σχέδια δράσης των κρατών μελών για την εφαρμογή της παρούσας σύστασης, καθώς και τη χρήση της στο πλαίσιο των εργασιών για την εφαρμογή του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού, μέσω των σχετικών πλαισίων παρακολούθησης και υποβολής εκθέσεων της Ένωσης, σε συνεργασία με τα κράτη μέλη και κατόπιν διαβούλευσης με τα ενδιαφερόμενα μέρη, και να υποβάλει έκθεση στο Συμβούλιο εντός 5 ετών από την ημερομηνία έκδοσης της παρούσας σύστασης.  
            
            
               Στρασβούργο,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        
                  14-final-conclusions-rev1-en.pdf (europa.eu)
               
               
                  
                     (2)
                  
                        Σύμφωνα με την οδηγία (ΕΕ) 2019/882, (ευρωπαϊκή πράξη για την προσβασιμότητα)· οδηγία 2016/2102/ΕΕ (οδηγία για την προσβασιμότητα στο διαδίκτυο).
               
               
                  
                     (3)
                  
                        COM(2022) 16.
               
               
                  
                     (4)
                  
                        
                  https://eur-lex.europa.eu/legal-content/EL/TXT/?uri=CELEX%3A52020DC0625
                  .
               
               
                  
                     (5)
                  
                        
                  https://eur-lex.europa.eu/legal-content/EL/TXT/PDF/?uri=CELEX:32021G0226(01)&from=EN
                  .
               
               
                  
                     (6)
                  
                        
                  https://www.consilium.europa.eu/media/49659/st08658-en21.pdf
                  .
               
               
                  
                     (7)
                  
                        
                  BFUG_Final_Draft_Rome_Communique-link.pdf (ehea2020rome.it)
               
               
                  
                     (8)
                  
                        
                  https://eur-lex.europa.eu/legal-content/EL/TXT/?qid=1568891859235&uri=CELEX%3A32018H1210%2801%29
                  .
               
               
                  
                     (9)
                  
                        
                  https://eur-lex.europa.eu/legal-content/EL/TXT/?uri=COM%3A2020%3A628%3AFIN
                  .
               
               
                  
                     (10)
                  
                        ΕΕ L 431 της 2.12.2021, σ. 1.
               
               
                  
                     (11)
                  
                        COM(2021) 252 final.
               
               
                  
                     (12)
                  
                        
                  Σχέδιο δράσης για τον ευρωπαϊκό πυλώνα κοινωνικών δικαιωμάτων |
                   Ευρωπαϊκή Επιτροπή (europa.eu)
                   
               
               
                  
                     (13)
                  
                        
                  https://ec.europa.eu/social/main.jsp?catId=1223&langId=el
                  . 
               
               
                  
                     (14)
                  
                        
                  https://eur-lex.europa.eu/legal-content/EL/TXT/?uri=celex%3A12012E%2FTXT
               
               
                  
                     (15)
                  
                        ΕΕ C 326 της 26.10.2012.
               
               
                  
                     (16)
                  
                        
                  Ευρωπαϊκός Χώρος Εκπαίδευσης (europa.eu)
               
               
                  
                     (17)
                  
                        
                  Ευρωπαϊκός Χώρος Έρευνας (ΕΧΕ) |
                   Ευρωπαϊκή Επιτροπή (europa.eu)
               
               
                  
                     (18)
                  
                        COM(2020) 625 final.
               
               
                  
                     (19)
                  
                        ΕΕ C 66 της 26.2.2021, σ. 1.
               
               
                  
                     (20)
                  
                        
                  Πρωτοβουλία για τα ευρωπαϊκά πανεπιστήμια |
                   Εκπαίδευση και κατάρτιση (europa.eu)
               
               
                  
                     (21)
                  
                        
                  Πρωτοβουλία για την ευρωπαϊκή φοιτητική ταυτότητα |
                   Εκπαίδευση και κατάρτιση (europa.eu)
               
               
                  
                     (22)
                  
                        ΕΕ C 221 της 10.6.2021, σ. 14.
               
               
                  
                     (23)
                  
                        COM(2020) 628 final.
               
               
                  
                     (24)
                  
                        ΕΕ L 431 της 2.12.2021, σ. 1.
               
               
                  
                     (25)
                  
                        
                  Ευρωπαϊκό θεματολόγιο δεξιοτήτων — Απασχόληση, κοινωνικές υποθέσεις και ένταξη — Ευρωπαϊκή Επιτροπή (europa.eu)
               
               
                  
                     (26)
                  
                        
                  BFUG_Final_Draft_Rome_Communique-link.pdf (ehea2020rome.it)
               
               
                  
                     (27)
                  
                        ΕΕ C 444 της 10.12.2018, σ. 1.
               
               
                  
                     (28)
                  
                        P9_TA(2021) 0452.
               
               
                  
                     (29)
                  
                        
                  https://education.ec.europa.eu/el/protoboylia-eyropaika-panepistimia
               
               
                  
                     (30)
                  
                        
                  Ευρωπαϊκό σύστημα μεταφοράς και συσσώρευσης ακαδημαϊκών μονάδων (ECTS) |
                   Εκπαίδευση και κατάρτιση (europa.eu)
               
               
                  
                     (31)
                  
                        
                  https://eur-lex.europa.eu/legal-content/EL/TXT/?uri=celex%3A32013R1302
                   (ΕΕ L 347 της 20.12.2013, σ. 303).
               
               
                  
                     (32)
                  
                        
                  https://webgate.acceptance.ec.europa.eu/europass/el/national-qualifications-frameworks-nqfs
               
               
                  
                     (33)
                  
                        Όπως ορίζεται στη σύσταση του Συμβουλίου σχετικά με την προαγωγή της αυτόματης αμοιβαίας αναγνώρισης των τίτλων τριτοβάθμιας εκπαίδευσης και ανώτερης δευτεροβάθμιας εκπαίδευσης και κατάρτισης, καθώς και των αποτελεσμάτων περιόδων μάθησης στο εξωτερικό. (ΕΕ C 444 της 10.12.2018).
               
               
                  
                     (34)
                  
                        Όπως το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, ο Μηχανισμός Ανάκαμψης και Ανθεκτικότητας και το Ταμείο InvestEU.
               
               
                  
                     (35)
                  
                        Το EQAR είναι το επίσημο μητρώο των εθνικών οργανισμών εξωτερικής διασφάλισης της ποιότητας που συμμορφώνονται με τις δεσμεύσεις στο πλαίσιο της διαδικασίας της Μπολόνια.
               
               
                  
                     (36)
                  
                        Ένα υφιστάμενο μέσο είναι ο Ευρωπαϊκός Όμιλος Εδαφικής Συνεργασίας
                  
                  (ΕΟΕΣ) 
                  https://ec.europa.eu/regional_policy/en/policy/cooperation/european-territorial/egtc/
                  .